 Numeri 25 IBhayibheli Elikuyi-Internet INguqulo Yezwe Elisha25 Manje u-Israyeli wayehlala eShithimi. Khona-ke abantu baqala ukuziphatha kabi namadodakazi akwaMowabi. 2 Laba besifazane beza bezobizela abantu emihlatshelweni yonkulunkulu babo, abantu baqala ukudla nokukhothamela onkulunkulu babo. 3 Kanjalo u-Israyeli wazihlanganisa noBhali wasePheyori; intukuthelo kaJehova yaqala ukumvuthela u-Israyeli. 4 Ngakho uJehova wathi kuMose: Thatha bonke abayizinhloko zabantu ubachaye kuJehova elangeni, ukuze intukuthelo kaJehova ibuye ku-Israyeli. 5 Khona-ke uMose wathi kubahluleli bakwa-Israyeli: Ngamunye kini makabulale abantu bakubo abazihlanganise noBhali wasePheyori. 6 Kodwa, bheka! indoda ethile kubantwana bakwa-Israyeli yeza, futhi yayisondela kubafowabo inowesifazane wakwaMidiyani phambi kwamehlo kaMose naphambi kwamehlo ayo yonke inhlangano yabantwana bakwa-Israyeli, ngesikhathi inhlangano ikhala emnyango wetende lokuhlangana. 7 Lapho nje uFinehasi indodana ka-Eleyazare indodana ka-Aroni umpristi ekubona lokhu, khona manjalo wasukuma phakathi kwenhlangano wathatha isijula. 8 Khona-ke wayilandela le ndoda yakwa-Israyeli wangena etendeni eliyingungu, wababhokoda bobabili isijula saphumela ngalé, indoda yakwa-Israyeli nowesifazane ezithweni zakhe zobulili. Khona-ke isishayo sanqamuka phezu kwabantwana bakwa-Israyeli. 9 Abafa kulesi sishayo baba yizinkulungwane ezingamashumi amabili nane. 10 Khona-ke uJehova wathi kuMose: 11 UFinehasi indodana ka-Eleyazare indodana ka-Aroni umpristi ulunqandile ulaka lwami phezu kwabantwana bakwa-Israyeli ngokungakubekezeleli kwakhe ngokuphelele ukuba kube khona obangisana nami phakathi kwabo, kangangokuba angibaqothulanga abantwana bakwa-Israyeli ekuphikeleleni kwami ukufuna ukuzinikela kimi kuphela. 12 Ngenxa yaleso sizathu yithi, Bheka ngimnika isivumelwano sami sokuthula. 13 Siyoba yisivumelwano sobupristi kuze kube nini nanini kuye nasenzalweni yakhe ngemva kwakhe, ngenxa yokuthi akakubekezelelanga ukuba kube khona obangisana noNkulunkulu wakhe wabenzela isihlawulelo abantwana bakwa-Israyeli. 14 Igama lendoda yakwa-Israyeli eyagwazwa yafa nowesifazane wakwaMidiyani kwakunguZimri indodana kaSalu, isikhulu sendlu kayise yabakwaSimeyoni. 15 Igama lowesifazane wakwaMidiyani owagwazwa wafa kwakunguKozibi indodakazi kaZuri; wayeyinhloko yemindeni yendlu kayise kwaMidiyani. 16 Kamuva uJehova wakhuluma noMose, wathi: 17 AbakwaMidiyani mabakhathazwe, futhi kumelwe nibabulale, 18 ngoba bayanikhathaza ngalezi zenzo zabo zobuqili abazenzé kini ngobuqili endabeni yasePheyori nasendabeni kaKozibi indodakazi yesikhulu sakwaMidiyani, udadewabo owagwazwa wafa ngosuku lwesishayo ngenxa yendaba yasePheyori. 